钦定古今图书集成/明伦汇编/人事典/第022卷 > 《本草纲目》 > 《厕筹附方》
## 钦定古今图书集成/明伦汇编/人事典/第022卷 > 《本草纲目》 > 《厕筹附方》

小儿惊窜，两眼看地不上者，皂角烧灰，以童尿浸刮
屎，柴竹用火烘干为末，贴其囟门即甦。〈王氏小儿方〉

《吴越春秋》：越王拘于石室，吴王疾，越王召范蠡卜焉。
范蠡曰：吴王到己巳日当瘳，愿大王请求问疾得见，
因求其粪而尝之，观其颜色，当拜贺焉。言其不死，以
瘳起日期之，既言信后，则大王何忧。越王明日谓太
宰嚭曰：“囚臣欲一见问疾。”太宰嚭即入言于吴王，王
召而见之，适遇吴王之便，太宰嚭奉溲恶以出，逢户
中。越王因拜请尝大王之溲，以决吉凶。即以手取其
便，与恶而尝之。因入，曰：“下囚臣句践贺于大王，王之
疾至，己巳日有瘳至，三月壬申病愈。”吴王曰：“何以知
之？”越王曰：“下臣尝事师，闻粪者顺谷味，逆时气者死，
顺时气者生。今者臣窃尝大王之粪，其恶味苦且楚
酸，是味也，应春夏之气，臣以是知之。”吴王大悦曰：“仁
人也！”乃赦越王，得离其石室去就其宫室，执牧养之
事如故。越王从尝粪恶之后，遂病口臭。范蠡乃令左
右皆食《岑》草，以乱其气。

《左传襄公十五年》：“郑尉氏、司氏之乱，其馀盗在宋。郑
人以子西、伯有、子产之故，纳赂于宋，以马四十乘与
师茷、师慧。师慧过宋朝，将私焉。”〈注私小便〉其相曰：“朝也。”慧
曰：“无人焉。”相曰：“朝也何故无人？”慧曰：“必无人焉。若犹
有人，岂其以千乘之相易淫乐之蒙？必无人焉故也。”
子罕闻之，固请归之。

定公三年，邾子在门台，临廷阍，以瓶水沃廷。邾子望
见之，怒阍曰：“夷射姑旋焉。”〈注旋小便〉命执之，弗得，滋怒，自
投于床，废于炉，炭烂，遂卒。庄公卞急而好洁，故及是。
《韩子内储说篇》：齐中大夫有夷射者，御饮于王，醉甚
而出，倚于郎门。门者刖跪请曰：“足下无意赐之馀沥
乎？”夷射曰：“叱去刑馀之人，何事乃敢乞饮长者！”刖跪
走退。及夷射去，刖跪，因捐水郎门霤下，类溺者之状。
明日王出而诃之曰：“谁溺于是？刖跪对曰：‘臣不见也。
虽然，昨日中大夫夷射立于此。王因诛夷射而杀之’。”
《史记范睢传》：睢事魏中大夫须贾，贾为魏使于齐，范
睢从齐王，闻睢辨口，赐睢金。须贾大怒，以为睢持魏
国阴事告齐。既归，以告魏相。魏相大怒，使舍人笞击
睢。睢佯死，置厕中。宾客饮者醉，更溺睢。

《赵奢传》：“赵使廉颇伐魏之繁阳，拔之。赵孝成王卒，子
悼襄王立，使乐乘代廉颇。廉颇怒，攻乐乘。乐乘走，廉
颇遂奔魏之大梁。其明年，赵乃以李牧为将而攻燕，
拔武遂方城。廉颇居梁久之，魏不能信用。赵以数困
于秦兵。赵王思复得廉颇，廉颇亦思复用于赵。赵王
使使者视廉颇尚可用否。廉颇之仇郭开多与使者”
金，令毁之。赵使者既见廉颇，廉颇为之一饭斗米，肉
十斤，被甲上马，以示尚可用。赵使还报王曰：“廉将军
虽老，尚善饭，然与臣坐，顷之三遗矢矣。”赵王以为老，
遂不召。

《汉书郦食其传》：“食其，陈留高阳人也。沛公略地陈留
郊，沛公麾下骑士适食其里中子，沛公时时问邑中
贤豪。骑士归，食其见谓曰：‘吾闻沛公嫚易人，有大略，
此真吾所愿从游，莫为我先’。骑士曰：‘沛公不喜儒，诸
客冠儒冠来者，沛公辄解其冠，溺其中，与人言，常大
骂，未可以儒生说也’。”

《韩安国传》：安国事梁孝王为中大夫。后安国坐法抵
罪，蒙狱吏田甲辱安国，安国曰：“死灰独不复然乎？”甲
曰：“然。”即溺之。〈师古曰溺读曰尿〉居无几，梁内史缺，汉使使者
拜安国为梁内史，起徒中为二千石。田甲亡，安国曰：
“甲不就官，我灭而宗。”甲肉袒谢。安国笑曰：“公等足与
治乎？”卒善遇之。

《周仁传》：景帝初立，拜仁为郎中令。仁为人阴重不泄，
常衣弊补衣溺裤，期为不洁清。以是得幸，入卧内，于
后宫秘戏，仁常在旁，终无所言。按《注》师古曰：“溺读曰
尿。尿裤者，为小裤，以藉其溺。”

《东方朔传》：“朔为常侍郎，尝醉入殿中，小遗殿上劾不
敬，有诏免为庶人。”

《张安世传》：“安世为光禄勋郎，有醉小便殿上，主事白
行法，安世曰：‘何以知其不反水浆耶？如何以小过成
罪’？”

《后汉书张湛传》：“大司徒戴涉被诛，帝彊起湛以代之。
湛至朝堂，遗失溲便，因自陈疾笃，不能复任朝事，遂
罢之。”

《诚斋杂记》：顾恺之痴信小术，桓元常以柳叶绐之曰：
“此蝉翳叶也，以自蔽人不见己。”恺之引叶自蔽，元就
溺焉。恺之信其不见己，益珍重之。

《宋书。臧质传》：“索虏大帅拓跋焘侵徐豫，质为辅国将
军北救，始至盱眙，为守战之备。焘悉力攻盱眙，就质
求酒，质封溲便与之。焘怒甚，筑长围，一夜便合。”
《梁清传》：“安定梁清，字道修，居扬州右尚方间，桓徐州
故宅。元嘉十四年二月，数有异光，仍闻擘萝声，令婢
子松罗往看，见一人问云：姓华名芙蓉，为六甲至尊
所使”，从太微紫宫下来，过旧居乃留不去。或鸟头人
身，举面是毛，掷酒粪秽，引弓射之，应弦而灭，并有绛
汁染箭。又睹一物形如猴，悬在树标，令人刺中，其髀堕地淹没经日。反从屋上跛行，就婢乞食，团饭授之，
顿造二升。经日众鬼群至，丑恶不可称论，拉攞床帐，
尘石飞扬，累晨不息。婢采菊，路逢一鬼，著衣帻，乘马，
卫从数十，谓采菊曰：“我是天上仙人，勿名作鬼。”问何
以恒掷秽污，答曰：“粪污者，钱财之象也。投掷者，速迁
之征也。”顷之，清果为扬武将军、北鲁郡太守。

《魏书。苻生传》：生常从舆上溲，便辇者谓之天雨。
《北齐书安德王延宗传》：延宗，文襄第五子也。延宗幼
为文宣所养，年十二，犹骑置腹上，令溺己脐中，抱之
曰：“可怜，止有此一个。”问欲作何王，对曰：“欲作冲天王。”
文宣问杨愔，愔曰：“天下无此郡名，愿使安于德。”于是
封安德焉。为定州刺史，于楼上大便，使人在下张口
承之，“以蒸䐗糁，和人粪以饲左右，有难色者鞭之。”
《隋书·靺鞨传》：“其俗以溺洗手面，于诸夷最为不洁。”
《大唐新语》：“刘仁轨为给事中，与中书令李义府不协。
时有事辽海，义府逼仁轨运粮，果漂没。敕御史袁异
式按之，异式希义府意，遇仁轨不以礼，或对之猥泄，
仁轨坐此除名。高宗征之，拜大司宪、御史大夫。”《异式》
不自安，仁轨慰之曰：“公无以若事不安耶！仁轨岂不
如韩安国，但恨公对仁轨卧而泄耳。”

魏元忠为御史大夫卧病诸御史省之侍御史郭霸
独后见元忠忧形于色请视元忠便液以验疾之轻
重元忠辞拒霸固请尝之元忠惊惕霸喜悦曰：“大夫
泄味甘或瘳而今味苦矣。即日当愈”元忠刚直甚恶
其佞露事于朝廷。

《玉泉子》李相福妻裴氏，性妒忌，姬侍甚多，福未尝敢
属意。镇滑台日，有以女奴献之者，福欲私之而未果。
一日，嘱妻之左右曰：“设夫人沐发，必遽来报我。”既而
果有以夫人沐发来告者，福即伪言腹痛，且召其女
奴。既往，左右以裴方沐，不可遽已，即白以所疾。裴以
为信然，遽出发盆中跣，问福所苦。福既绐，以疾为言，
即若不可忍状。裴极忧之，由是以药投儿溺中进之。
明日，监军使及从事悉来候问，福即具以事告之。因
笑曰：“一事无成，固当其分，所苦者，虚咽一瓯溺耳。”闻
者莫不大笑之。

《云仙杂记》：方山道人时元亨炼真厌世三十馀年，精
唾涕泪俱惜之，七十发不白，走如奔马，宋先生曰：“吾
以小术，令此子三日即死。”乃于酒中以羊豕脑一柈
啖之，元亨不觉也。饮罢便苦头痛下痢，明日便出，如
剥净鸡头肉者二三升许。又明日元亨果卒。

《南唐书史虚白传》：虚白南游至九江落星湾，因家焉。
往来庐山，绝意世事。保大初，韩熙载为史馆修撰，荐
虚白可用。元宗召见，访以国事，赐宴便殿，醉溺殿陛，
元宗曰：“真隐者也。”赐田五顷，放还山。

《五代史赵凤传》：“于峤者，自庄宗时与凤俱为翰林学
士。峤与邻家争水窦，为安重诲所怒，凤即左迁峤为
秘书少监。峤因被酒往见凤，凤辞以沐发，峤诟直吏，
又溺于从者直庐而去。省吏白凤，峤溺于客次，且诟
凤。凤以其事闻，明宗下诏夺峤官。”

《括异志》：韦思元求炼金术。一日，有居士辛锐来谒，病
痈溃血且甚。韦方会客，居士遂溺于筵上，客怒皆起，
锐亦告去，忽不见，视其溺，乃紫金液，光彩灿然。客有
解者曰：“辛属金，兑，西方属金，锐其金精乎。”

《艾子后语齐》，有病忘者，其妻患之，谓曰：“闻艾子滑稽
多智，能愈膏肓之疾，盍往师之？”其人曰：“善。”于是乘马
而行，未一舍内逼下马而便焉。马系于树，便讫，引辔
将旋，忽自践其所遗粪，顿足曰：“踏却犬粪，污吾履矣，
惜哉！”

《贤奕王庄毅公竑》开府淮扬时，清河卫指挥单姓者
行不检，公尝折抑之。寻公遭论免官。归过清河，单祗
候于江浒，具饩致殷勤。公嘉其诚款，择受数缶，以为
醯酱也。比发之，则皆粪秽。已复有言者表公忠节，命
下还官，指挥乃逃遁，诈为死，家人故发丧以愚里人。
有仇家踪迹其所在，执而讼之于公，竟平其讼而遣
之。

《庄子》知北游，东郭子问于庄子曰：“所谓道，恶乎在？”庄
子曰：“无所不在。”东郭子曰：“期而后可。”庄子曰：“在蝼蚁。”
曰：“何其下邪？”曰：“在稊稗。”曰：“何其愈下邪？”曰：“在瓦甓。”曰：
“何其愈甚邪？”曰：“在屎溺。”东郭子不应。

《清异录》：溺曰：“房中弱水，见于道书。”

《玉笑零音》：“地以海为肾，故水盐。人以肾为海，故溺咸

《指月录》：澧州洛浦山元安禅师，为临济侍者。济一日
拈胡饼示师曰：“万种千般，不离这个，其理不二。”师曰：
“如何是不二之理？”济再拈起饼示之，师曰：“与么则万
种千般也。”济曰：“屙矢见解。”

文偃禅师一僧问“如何是佛？”师曰：“干屎橛。